Malema het weer houtwerk gedop, sê Mandla MandelaJulius Malema Foto: Werner Beukes/SAPA Mandela het in ŉ verklaring ANC-beleid en -praktyk verdedig en Malema aangevat oor opmerkings wat laasgenoemde Woensdag oor Mandla se oupa, Nelson Mandela, by die Oxford Universiteit gemaak het. “Dit blyk dat Malema hom oorgegee het aan die soort denke wat Eugene Terre’Blanche se missie gekenmerk het, naamlik om ons ontluikende demokrasie tot elke prys te ondermyn.” Malema het studente by die universiteit toegespreek en onder andere ook vir adjunkpresident Cyril Ramaphosa en die sakeman Patrice Motsepe aangeval. “Die afwyking van die Vryheidsmanifes was die begin van die uitverkoop van die revolusie. Toe Mandela teruggekeer het uit die tronk het hy van Winnie Mandela geskei en in die huis van ’n ryk wit man gaan bly. Die Oppenheimers het vir hom gesorg. Mandla Mandela Volgens Mandela is dit verregaande dat Malema vir “Madiba” daarvan beskuldig dat hy die Vryheidsmanifes “uitverkoop” het aangesien die EFF volgens hom alles waarvoor die Vryheidsmanifes staan, minag. “Julius Malema het geen agting vir tradisionele Afrika-waardes soos respek vir ouderlinge, wedersydse respek, soos vervat in die gees van ubuntu, of ons lang tradisie van beginselvaste stryd waarvoor baie geslagte lewe en ledemate geoffer het nie. Soos dié van baie van ons staatmakers en helde, is Madiba se nalatenskap onaantasbaar. Julius Malema se twakpratery is net dit, naamlik twak. “Daar is geen perke aan Malema se onbetaamlike gedrag nie. Hierdie keer was dit Madiba se nalatenskap wat hy aangeval het. Hy het nie besef dat hy die einste tak waarop hy sit, afkap nie. Hy het weer houtwerk gedop,” het Mandela gesê.